ทำใจเงินนอกทำหุ้นผันผวนถึงสิ้นปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “วิรไท” ชี้ทิศทางตลาดหุ้นถึงสิ้นปีนี้ผันผวน เงินนอกไหลเข้าออกเร็วตามโอกาสหากำไร
นายวิรไท สันติประภพ รองผู้จัดการสายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เปิดเผยว่า ภาพรวมตลาดหุ้นไทยจากนี้จนถึงสิ้นปีจะผันผวนในลักษณะเดียวกับเดือน ก.พ. เพราะผลของการถอนมาตรการกระตุ้นเศรษฐกิจ (Exit Strategy) ของรัฐบาลและธนาคารกลางต่างๆ ซึ่งจะมีผลต่อทั้งตลาดเงินและตลาดทุนมากขึ้น รวมถึงอัตราแลกเปลี่ยน สินค้าโภคภัณฑ์ต่างๆ ที่จะปรับขึ้นลงเร็วในลักษณะฟันปลา 
“สภาพคล่องที่ล้นอยู่ในตลาดโลกจะไหลเข้าและไหลออกเร็วตามตลาดที่ให้อัตราผลตอบแทนที่ดีกว่า” นายวิรไท กล่าว
สำหรับภาวะตลาดหุ้นเดือน ก.พ.ที่ผ่านมา ดัชนีหุ้นตลาดหลักทรัพย์ปรับตัวขึ้น 3.6% ซึ่งสูงสุดในตลาดเอเชีย เพราะตัวเลขเศรษฐกิจที่ดีขึ้น และนักลงทุนต่างชาติกลับมาซื้อสุทธิเป็นเดือนแรกหลังขายออกต่อเนื่องมา 3 เดือน นับตั้งแต่เดือน พ.ย. 2552 และได้รับอานิสงส์เงินทุนไหลเข้าตลาดหุ้นเอเชีย
อย่างไรก็ตาม มูลค่าการซื้อขายหลักทรัพย์ (วอลุม) เฉลี่ยต่อวันลดลงมาอยู่ที่ 1.4 หมื่นล้านบาท เทียบกับช่วงเดือน ม.ค. และทั้งปี 2552 ที่มีวอลุมเฉลี่ย 1.8 หมื่นล้านบาทต่อวัน 
ทั้งนี้ ในเดือน ก.พ. เป็นช่วงที่ตลาดหุ้นได้รับผลกระทบจากหลายปัจจัยทั้งจากต่างประเทศและในประเทศ ตั้งแต่จีนเริ่มใช้มาตรการเข้มงวดเพื่อสกัดการเกิดฟองสบู่เศรษฐกิจ วิกฤตสถานะการคลังของกรีซ ธนาคารกลางสหรัฐปรับขึ้นดอกเบี้ย รวมทั้งตรงกับเทศกาลวันตรุษจีน ตลาดหุ้นเอเชียปิดทำการหลายวัน และมีการตัดสินคดียึดทรัพย์ของอดีตนายกรัฐมนตรี 
สำหรับในเดือน ก.พ. สัดส่วนมูลค่าการซื้อขายในกลุ่มพลังงานและธนาคารพาณิชย์อยู่ที่ 32.91% และ 23.70% ตามลำดับ ซึ่งค่อนข้างคงที่เมื่อเทียบกับเดือน ม.ค. 
ด้านการซื้อขายในตลาดอนุพันธ์มีปริมาณสัญญาซื้อขายเฉลี่ยรายวันเพิ่มขึ้นจากเดือน ม.ค. เนื่องจากปริมาณการซื้อขายของโกลด์ฟิวเจอร์สที่เพิ่มขึ้นตามภาวะราคาทองคำในตลาดโลกที่ผันผวน
นายวิรไท กล่าวว่า จำนวนบัญชีที่มีการซื้อขายในเดือน ม.ค. เพิ่มขึ้นหลังจากลดลงในช่วงเดือน พ.ย. และ ธ.ค.ที่ผ่านมา ขณะที่สัดส่วนของบัญชีที่มีการซื้อขาย (Active Rate) ในเดือน ม.ค. คิดเป็น 23.11% หรือเฉลี่ยต่อบัญชีอยู่ที่ 2.92 ล้านบาท เพิ่มขึ้นจากเดือน ธ.ค. 2552 ที่มีสัดส่วนของบัญชีที่มีการซื้อขายอยู่ที่ 21.50% และมีมูลค่าซื้อขายเฉลี่ยต่อบัญชีอยู่ที่ 2.59 ล้านบาท
สำหรับจำนวนบัญชีที่มีการซื้อขายทางอินเทอร์เน็ตเดือน ม.ค. เพิ่มขึ้น 9.18% เป็น 49,288 บัญชี และมูลค่าการซื้อขายทางอินเทอร์เน็ตปรับตัวขึ้นเป็น 21.32% ของทั้งตลาดจากสัดส่วน 19.79% ในเดือน ธ.ค.